กรมส่งเสริมการเกษตร แนะผู้ปลูกพืชเศรษฐกิจ 7 ชนิด หมั่นสำรวจแปลง เตรียมพร้อมป้องกันศัตรูพืชในช่วงแล้ง
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า ตั้งแต่ต้นฤดูหนาว ไปจนถึงปลายฤดูร้อน สภาพอากาศมักมีสภาพแห้งไปจนถึงร้อน ซึ่งเหมาะกับการแพร่กระจายของศัตรูพืชบางชนิด ขอแจ้งเตือนเกษตรกรทุกภูมิภาค โดยเฉพาะเกษตรกรผู้ปลูกพืชเศรษฐกิจ 7 ชนิด ได้แก่ มันสำปะหลัง อ้อย ข้าวโพด ข้าว มะพร้าว ทุเรียน และมังคุด หมั่นสำรวจแปลงเพาะปลูกของตนในช่วงฤดูแล้ง เพื่อป้องกันไม่ให้ศัตรูพืชเข้าทำลายจนเกิดความเสียหายเป็นวงกว้าง สำหรับศัตรูพืชสำคัญในช่วงฤดูแล้งของพืชเศรษฐกิจแต่ละชนิดที่ควรเฝ้าระวัง ได้แก่ มันสำปะหลัง เกษตรกรควรเฝ้าระวังเพลี้ยแป้งมันสำปะหลัง ไรแดงและโรคใบด่างมันสำปะหลังที่มีแมลงหวี่ขาวยาสูบเป็นพาหะนำโรค ซึ่งการเข้าทำลายของศัตรูดังที่กล่าวจะทำให้ต้นมันสำปะหลังมีการเจริญเติบโตต่ำ ให้ผลผลิตได้ไม่เต็มที่หรือด้อยคุณภาพ อ้อย ควรเฝ้าระวังหนอนกออ้อย ด้วงหนวดยาวและจักจั่น เกษตรกรจึงควรหมั่นสำรวจไร่อ้อย โดยเฉพาะอย่างยิ่งบริเวณโคนต้นระดับผิวดินและบริเวณยอด จะมีอาการผิดปกติ ข้าวโพด ควรเฝ้าระวังหนอนเจาะลำต้นข้าวโพด เกษตรกรจึงควรหมั่นสำรวจลำต้นข้าวโพดในแปลง โดยเฉพาะอย่างยิ่งบริเวณข้อของลำต้นที่ใกล้กับดอก หรือฝักข้าวโพด จะมีรู หรืออาการผิดปกติ ข้าว ควรเฝ้าระวังเพลี้ยกระโดดสีน้ำตาลและด้วงดำ เกษตรกรจึงควรหมั่นสำรวจนาข้าว  โดยเฉพาะอย่างยิ่งบริเวณโคนต้นข้าวระดับเหนือผิวน้ำ หรือบริเวณผิวดินหลังผันน้ำออกจากนาข้าว มะพร้าว ควรเฝ้าระวังหนอนหัวดำมะพร้าว แมลงดำหนามและไรสี่ขามะพร้าว เกษตรกรจึงควรหมั่นสำรวจสวนมะพร้าว โดยเฉพาะอย่างยิ่งบริเวณทางใบและผลอ่อนมะพร้าว ทุเรียน ควรเฝ้าระวังไรแดงแอฟริกัน หนอนเจาะผลทุเรียน หนอนเจาะเมล็ดทุเรียน และเพลี้ยไฟ เกษตรกรจึงควรหมั่นสำรวจสวน โดยเฉพาะอย่างยิ่งบริเวณใบ ยอด ดอก และผล มังคุด ควรเฝ้าระวังเพลี้ยไฟ เกษตรกรจึงควรหมั่นสำรวจสวน โดยเฉพาะอย่างยิ่งบริเวณดอกและผล เช่น ดอกและผลแห้ง และร่วง เป็นต้น หากเกษตรกรพบว่า ต้นพืชมีอาการผิดปกติดังกล่าว ควรเร่งหาสาเหตุและวิธีป้องกันกำจัดศัตรูพืชที่พบทันที เพื่อป้องกันผลกระทบที่อาจเกิดขึ้น